CELEX: 32017R1980
Language: sk
Date: 2017-10-31 00:00:00
Title: Nariadenie Komisie (EÚ) 2017/1980 z 31. októbra 2017, ktorým sa mení príloha III k nariadeniu (ES) č. 2074/2005, pokiaľ ide o metódu detekcie paralytického jedu mäkkýšov (PSP) (Text s významom pre EHP )

1.11.2017   
            
            
               SK
            
            
               Úradný vestník Európskej únie
            
            
               L 285/8
            
         NARIADENIE KOMISIE (EÚ) 2017/1980
   z 31. októbra 2017,
   ktorým sa mení príloha III k nariadeniu (ES) č. 2074/2005, pokiaľ ide o metódu detekcie paralytického jedu mäkkýšov (PSP)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 11 ods. 4,
   so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 18 ods. 13 písm. a),
   keďže:
   
               (1)
            
            
               V nariadení (ES) č. 854/2004 sa stanovujú osobitné predpisy týkajúce sa organizácie úradných kontrol produktov živočíšneho pôvodu a v nariadení (ES) č. 853/2004 sa stanovujú osobitné požiadavky týkajúce sa hygienických predpisov pre potraviny živočíšneho pôvodu. Vykonávajúce opatrenia pre uvedené nariadenia, pokiaľ ide o uznávané testovacie metódy pre morské biotoxíny, sú stanovené v prílohe III k nariadeniu Komisie (ES) č. 2074/2005 (3).
            
         
               (2)
            
            
               V bode 2 kapitoly I prílohy III k nariadeniu (ES) č. 2074/2005 sa stanovuje, že ak sú výsledky metódy detekcie paralytického jedu mäkkýšov (PSP) sporné, referenčnou metódou je biologická metóda.
            
         
               (3)
            
            
               Počas 36. zasadnutia výboru Codex Alimentarius pre analytické metódy a odber vzoriek, ktoré sa konalo 23. – 27. februára 2015 v Budapešti (4), sa potvrdilo zachovanie metódy biologického testovania v oddiele I-8.6.2 kódexu ako metódy typu IV (5).
            
         
               (4)
            
            
               Všetky metódy kódexu vrátane metód typu IV možno používať len na kontrolu, inšpekciu a reguláciu (princípy stanovenia analytických metód), a ak sa tak strany dohodli, aj na riešenie sporov [Usmernenia na riešenie sporov o analytických výsledkoch (testov), (CAC/GL 70-2009)], nie však ako referenčnú metódu.
            
         
               (5)
            
            
               Vzhľadom na to, že metódu typu IV nemožno používať ako referenčnú metódu, je dôležité prispôsobiť súčasné pravidlá Únie medzinárodným normám.
            
         
               (6)
            
            
               Berúc do úvahy, že tzv. Lawrencova metóda, ktorá je uverejnená v dokumente Oficiálna metóda AOAC (AOAC Official Method) 2005.06 (paralytické jedovaté toxíny mäkkýšov), sa v súčasnosti používa na detekciu prítomnosti paralytického jedu mäkkýšov (PSP) v jedlých častiach mäkkýšov, je vhodné, aby sa táto metóda používala ako referenčná metóda detekcie uvedených toxínov.
            
         
               (7)
            
            
               Kapitola I prílohy III k nariadeniu (ES) č. 2074/2005 by sa preto mala zodpovedajúcim spôsobom zmeniť.
            
         
               (8)
            
            
               S cieľom umožniť členským štátom, aby prispôsobili svoje metódy uvedenej chemickej metóde, do 31. decembra 2018 možno metódu biologického testovania stále používať ako referenčnú metódu.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Kapitola I prílohy III k nariadeniu (ES) č. 2074/2005 sa nahrádza takto:
   
      „KAPITOLA I
      METÓDA DETEKCIE PRÍTOMNOSTI PARALYTICKÉHO JEDU MÄKKÝŠOV (PSP)
      
               
                  1.
               
               
                  Prítomnosť paralytického jedu mäkkýšov (PSP) v jedlých častiach mäkkýšov (v celom tele alebo v akejkoľvek samostatne jedlej časti) sa musí zisťovať v súlade s metódou biologického testovania, alebo akoukoľvek inou medzinárodne uznávanou metódou.
               
            
               
                  2.
               
               
                  Ak sú výsledky sporné, referenčnou metódou je tzv. Lawrencova metóda uverejnená v dokumente Oficiálna metóda AOAC (AOAC Official Method) 2005.06 (paralytické jedovaté toxíny mäkkýšov).“
               
            
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. januára 2019.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 139, 30.4.2004, s. 55.
   
      (2)  Ú. v. EÚ L 139, 30.4.2004, s. 206.
   
      (3)  Nariadenie Komisie (ES) č. 2074/2005 z 5. decembra 2005, ktorým sa ustanovujú vykonávacie opatrenia pre určité produkty podľa nariadenia Európskeho parlamentu a Rady (ES) č. 853/2004 a na organizáciu úradných kontrol podľa nariadení Európskeho parlamentu a Rady (ES) č. 854/2004 a (ES) č. 882/2004, ktorým sa stanovuje výnimka z nariadenia Európskeho parlamentu a Rady (ES) č. 852/2004 a ktorým sa menia a dopĺňajú nariadenia Európskeho parlamentu a Rady (ES) č. 853/2004 a (ES) č. 854/2004 (Ú. v. EÚ L 338, 22.12.2005, s. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Odsek 56 správy.